L'article 142 de l'Estatut d'autonomia atribueix a la Generalitat de Catalunya la competència exclusiva en matèria de joventut.
L'article 23 de la Llei 33/2010, de l'1 d'octubre, de polítiques de joventut, crea el Consell Rector del Pla nacional de joventut de Catalunya com a òrgan col·legiat adscrit a la Direcció General de Joventut, que vetlla per l'aplicació del Pla nacional de joventut de Catalunya i per l'assoliment dels seus objectius, i al qual correspon elaborar la proposta d'aquest Pla i assessorar el desplegament de la Llei 33/2010, de l'1 d'octubre, de polítiques de joventut.
Aquest Decret té per finalitat regular el Consell Rector del Pla nacional de joventut de Catalunya, pel que fa a la composició, funcions, organització i funcionament.
La disposició transitòria quarta de la Llei 33/2010, de l'1 d'octubre, de polítiques de joventut habilita el Govern per regular per reglament el Consell Rector del Pla nacional de joventut de Catalunya.
Per tot això, a proposta del conseller de Benestar Social i Família, d'acord amb el dictamen de la Comissió Jurídica Assessora, i d'acord amb el Govern,
Aquest Decret té per objecte l'aprovació del Reglament del Consell Rector del Pla nacional de joventut de Catalunya.
Barcelona, 25 de setembre de 2012
Reglament del Consell Rector del Pla nacional de joventut de Catalunya
El Consell Rector del Pla nacional de joventut de Catalunya
1.1 El Consell Rector del Pla nacional de joventut de Catalunya és un òrgan col·legiat adscrit a la Direcció General de Joventut, que vetlla pel disseny i l'aplicació del Pla nacional de joventut de Catalunya (en endavant, PNJCat) i per l'assoliment dels objectius d'aquest Pla.
1.2 Al Consell Rector del PNJCat, en compliment de l'article 23.2 de la Llei 33/2010, de l'1 d'octubre, de polítiques de joventut, hi són representats l'Administració de la Generalitat, les entitats municipalistes i el Consell Nacional de la Joventut de Catalunya.
2.1 Són funcions del Consell Rector del PNJCat:
a) Elaborar una proposta de PNJCat, amb la consulta prèvia als agents implicats i elevar-la al Departament competent en matèria de joventut mitjançant la Direcció General de Joventut.
b) Liderar la definició i concreció de les línies principals, l'estructuració dels temps i la definició dels moments i accions cabdals per a la seva posada en marxa, implementació, seguiment i avaluació estratègica del PNJCat.
c) Fer el seguiment, control i avaluació del desplegament operatiu del PNJCat.
d) Vetllar per la coordinació i l'acompliment de les funcions de cada un dels agents en el desplegament estratègic i operatiu del PNJCat.
e) Impulsar la posada en marxa i vetllar pel correcte funcionament dels òrgans i instruments previstos per al desplegament estratègic i operatiu del PNJCat.
f) Aprovar els plans d'actuació territorials i els plans d'actuació Jove que es desprenen del PNJCat.
g) Assessorar sobre el desplegament reglamentari de la Llei 33/20210, de l'1 d'octubre, de polítiques de joventut.
h) Proposar, excepcionalment, la modificació del PNJCat en els supòsits en què es consideri necessari.
i) Proposar la modificació d'aquest Reglament.
j) Qualsevol altra funció que, dins del seu objecte i àmbit d'actuació, li sigui atribuïda per disposició legal o reglamentària.
2.2 Totes les funcions del Consell Rector del PNJCat han de ser dutes a terme incorporant la perspectiva de gènere i de les dones.
3.1 El Consell Rector del PNJCat és integrat per la presidència, una vicepresidència, 4 vocalies i per la secretaria:
La persona titular de la Direcció General de Joventut.
El/la president/a del Consell Nacional de la Joventut de Catalunya.
c) Vocalies: Quatre vocalies, que han de ser una persona en representació de l'Administració de la Generalitat, designada per la persona titular de la Direcció General de Joventut, una persona en representació de la Federació de Municipis de Catalunya, una persona en representació de l'Associació Catalana de Municipis i Comarques, i una persona en representació del CNJC, designada per aquest ens.
S'ha de preveure la designació d'una persona suplent per cadascuna d'aquestes vocalies per als supòsits d'absència, vacant o malaltia d'una persona vocal.
S'ha de tendir a una composició equilibrada entre homes i dones.
d) Secretaria: Actua com a secretari/ària del Consell Rector del PNJCat una persona adscrita a la Direcció General de Joventut o a l'Agència Catalana Joventut, nomenada per la persona titular de l'esmentada Direcció General.
3.2 A iniciativa dels seus membres, el Consell Rector pot convidar a les seves reunions persones expertes, representants institucionals o socials d'àmbits temàtics o territoris determinats, membres de l'Associació Catalana de Professionals de la Joventut, o representants del conjunt del moviment juvenil organitzat, en sentit ampli, en els casos i moments del desplegament del PNJCat que siguin rellevants, especialment en els moments de disseny i avaluació estratègica del PNJCat.
3.3 Les persones convidades no tenen dret a vot en les reunions del Consell Rector.
3.4 L'assistència a les sessions del Consell Rector del PNJCat no genera dret a percebre dietes ni indemnitzacions als seus membres.
Correspon a la persona que exerceix la presidència del Consell Rector del PNJCat:
a) Dirigir i exercir la representació del Consell Rector del PNJCat.
b) Acordar la convocatòria de les sessions ordinàries i extraordinàries i fixar l'ordre del dia, tenint en compte, si s'escau, les peticions de la resta de membres formulades amb l'anticipació suficient.
c) Presidir les sessions, moderar el desenvolupament dels debats, suspendre'ls per causa justificada i dirimir amb el seu vot els empats per tal d'adoptar acords.
d) Executar els acords adoptats.
e) Nomenar una persona que exerceixi la secretaria interina del Ple en cas d'absència, vacant o malaltia de la persona que n'és titular.
f) Visar les actes i certificacions dels acords del Consell Rector del PNJCat.
Correspon a la persona que exerceix la vicepresidència del Consell Rector del PNJCat:
a) Substituir la persona que exerceix la presidència del Consell Rector del PNJCat en cas de vacant, absència o malaltia de la presidència.
b) Recolzar la persona que exerceix la presidència del Consell Rector del PNJCat en l'acompliment de les seves funcions.
b) Participar en els debats i deliberacions de les sessions, i exercir el seu dret de vot.
d) Obtenir de la persona que exerceix les funcions de la secretaria del Consell Rector la informació i assistència tècnica necessària per tal de complir les funcions assignades.
Correspon a la persona que exerceix la secretaria del Consell Rector del PNJCat:
a) Assistir a les sessions del Consell Rector del PNJCat, amb veu i sense vot.
b) Efectuar la convocatòria de les sessions per ordre de la presidència i trametre la informació necessària per a la deliberació i l'adopció d'acords, si escau.
c) Estendre l'acta de cada sessió del Consell Rector del PNJCat.
d) Rebre els actes de comunicació de les persones membres amb el Consell Rector del PNJCat, així com notificacions, peticions de dades, rectificacions o qualsevol tipus d'escrits que hagi de conèixer derivats de la seva condició.
e) Estendre certificacions dels acords adoptats pel Consell Rector del PNJCat o de qualsevol altra circumstància vinculada a les persones membres d'aquest òrgan col·legiat o a les seves competències.
f) Elaborar la memòria anual d'activitat del Consell Rector del PNJCat.
Les vocalies són nomenades per un període màxim de quatre anys, renovables per quatre anys més, o pel mateix període pel qual han estat nomenades si aquest és inferior a quatre anys.
9.1 El Consell Rector del PNJCat es reuneix en sessió ordinària, com a mínim, 4 cops l'any, i pot augmentar la freqüència de les convocatòries en els moments en què es requereixi d'un treball més intensiu, i, concretament, en les situacions següents:
a) Durant la posada en marxa del PNJCat, per tal de posar en comú el disseny del pla d'actuació de cada un dels projectes i dels òrgans i espais de treball corresponents.
b) Durant la revisió estratègica.
c) Durant l'avaluació dels plans d'actuació de cada un dels projectes
d) El darrer any de la vigència del PNJCat.
9.2 El Consell Rector també pot ampliar la seva actuació en els moments o situacions en què, per raons conjunturals o situacions excepcionals que afectin la realitat juvenil, calgui una acció més intensa dels agents vinculats a les polítiques de joventut.
Aquests poden ser factors de caire econòmic o social que tinguin un impacte negatiu específic o de més intensitat sobre el col·lectiu de persones joves.
9.3 El Consell Rector del PNJCat es convoca per la presidència a iniciativa pròpia o a petició d'almenys dues vocalies que alhora representin la meitat de les entitats que el componen.
En tot cas, les convocatòries s'han de dur a terme tenint en compte els calendaris de treball dels òrgans i de les eines de desplegament del PNJCat per tal de treballar amb els seus membres aquelles informacions que siguin rellevants per al desplegament del Pla.
9.4 Les reunions ordinàries serveixen com a espai d'intercanvi d'informació i per rendir comptes per part de cada una de les persones membres del Consell rector, en tant que responsables dels projectes establerts al Pla.
9.5 Les convocatòries de les sessions s'han de notificar a les persones membres amb una anticipació mínima de cinc dies hàbils, llevat dels casos d'urgència apreciats per la presidència, en els quals la convocatòria s'ha de fer amb una antelació mínima de quaranta-vuit hores.
9.6 Les convocatòries es poden efectuar mitjançant correu electrònic.
10.1 El Consell Rector del PNJCat s'entén vàlidament constituït quan hi concorrin almenys la presidència o la vicepresidència, la secretaria i la meitat, com a mínim, de les vocalies del Consell, en primera convocatòria.
10.2 No pot ser objecte de deliberació o acord cap assumpte que no estigui inclòs en l'ordre del dia, llevat que siguin presents a la sessió totes les persones membres de l'òrgan i es declari la urgència de l'assumpte amb el vot favorable de la majoria absoluta.
10.3 Per a l'adopció dels acords és necessari el vot favorable de la majoria simple de les persones assistents.
Per aprovar la proposta de modificació de les normes que regulen el seu funcionament, la proposta de PNJCat, els plans d'actuació territorials i jove, i la memòria anual d'activitat del Consell Rector del PNJCat, cal el vot favorable de la majoria absoluta de les persones que en són membres.
11.1 La Direcció General de Joventut ha de prestar el suport tècnic i administratiu que pugui necessitar el Consell Rector en el desenvolupament de les seves actuacions.
11.2 La regulació del Consell Rector, com també l'exercici de les funcions de secretaria, no comporten la creació o ocupació de cap nou lloc de treball.